የከተማ አስተዳደሩ ዓለም አቀፍ መስጂድና ኢስላማዊ ማዕከል የመስሪያ ቦታ ለጠቅላይ ምክር ቤቱ አስረከበ
አዲስ አበባ፦ የአዲስ አበባ ከተማ አስተዳደር በአፍሪካ ህብረት አካባቢ ዓለም አቀፍ መስጂድና ኢስላማዊ ማዕከል የመስሪያ ቦታ ለኢትዮጵያ እስልምና ጉዳዮች ጠቅላይ ምክር ቤት አስረከበ። የይዞታ ማረጋገጫ ሰነድ ላልነበራቸው ነባር የመስጂድ ይዞታዎችም 70 የይዞታ ማረጋገጫ ሰነድ አስረክበዋል።
ኢንጅነር ታከለ ኡማ ቦታውን ለኢትዮጵያ እስልምና ጉዳዮች ጠቅላይ ምክር ቤት ትናንት ያስረከቡ ሲሆን በወቅቱም ባደረጉት ንግግር ይህ የዓለም አቀፍ መስጂድ የግንባታ ቦታ ለሙስሊሙ ማህበረሰብ የተሰጠ የኢድ በዓል ስጦታ ነው ብለዋል።
ቦታው የመንግሥት ይዞታ እንደነበር ያመለከቱት ኢንጂነር ታከለ፥ ከዚህ ቀደም ከመንግሥት ተቋም እንደተነጠቀው ሁሉ አሁንም በፍጥነት ወደ ግንባታ ሳይገባ ተቀርቶ ይህ እንዳይሆን ሙስሊሙ ማህበረሰብ በቦታው ላይ በፍጥነት ግንባታውን እንዲጀመር አሳስበዋል። የከተማ አስተዳደሩም ግንባታው እውን እንዲሆን ድጋፉን እንደሚያደርግ አረጋግጠዋል።
የተሰጠው ቦታ የህዝበ ሙስሊሙን የረዥም ጊዜ ጥያቄ የሚመልስ መሆኑን ያመለከቱት ኢንጅነር ታከለ፣ ከቀናት በኋላ የሚከበረውን የኢድ አልፈጥር በዓልም በመረዳዳት እና እርስ በእርስ በመደጋገፍ ማክበር እንደሚገባ አመልክተዋል። ለበዓሉ የመልካም ምኞት መልዕክታቸውንም አስተላልፈዋል።
ኢትዮጵያዊያን በሃይማኖትና በብሄር ከመከፋፈል በመውጣት ለአንድነትና ትብብር ትኩረት እናድርግ ሲሉም መልዕክታቸውን አስተላልፈዋል። የኮሮናቫይረስን ለመከላከል ሲባል ህዝበ ሙስሊሙ በዓሉን በየቤቱ እንዲያከብረውም ጠይቀዋል።
በወቅቱም የይዞታ ማረጋገጫ ሰነድ ላልነበራቸው ነባር የመስጂድ ይዞታዎችም 70 የይዞታ ማረጋገጫ ሰነድ አስረክበዋል።
የኢትዮጵያ እስልምና ጉዳዮች ጠቅላይ ምክር ቤት ፕሬዚዳንት ተቀዳሚ ሙፍቲ ሐጅ ዑመር እድሪስ ለሙስሊሙ ማህበረሰብ የእንኳን ደስ ያላችሁ መልዕክት አስተላልፈዋል። መንግሥት ላደረገው ታላቅ ስጦታ ምስጋናቸውን አቅርበዋል።
የአዲስ አበባ እስልምና ጉዳዮች ምክር ቤት ፕሬዚዳንት ሼህ ሱልጣን አማን በበኩላቸው የዛሬው ሁነት ሙስሊሙ ማህበረሰብ ሲያነሳቸው ለነበሩ ጥያቄዎች ምላሽ የተሰጠበት ነው ብለዋል። ለመንግሥት ምስጋና አቅርበዋል። 
በርክክብ መርሐ ግብሩ ላይ የከተማ አስተዳደሩ ከፍተኛ የሥራ ኃላፊዎችና በርካታ የእስልምና ሃይማኖት አባቶች ተገኝተዋል።
አዲስ ዘመን  ግንቦት 13/2012 
 በጋዜጣው ሪፖርተር